། མཆུ་གཙིར་ཁ་བཙུམས་སྨྲ་བ་དང་། ། མ་བཙགས་ཆུ་དང་བཙོང་ལ་སོགས། །བཙོག་པའི་ཟས་ལ་སྤྱོད་སྤངས་ནས། ། བསྟན་པ་བཙུགས་ལ་ཕྱག་འཚལ་ལོ། ། དགེ་རྩ་བསྐྱེད་པའི་རྩེ་མོར་བྱོན། ། རྩོད་པའི་ལས་དང་རྩོད་པ་སྤངས། །ཐུགས་རྩིང་རྩེད་མོའི་རྩོལ་བ་བྲལ། ། རྩི་སྨན་མཆོག་ལ་ཕྱག་འཚལ་ལོ། ། ཉོན་མོངས་རྩིག་པ་ཀུན་བཤིག་ཅིང་། ། རྩིབས་ལོགས་མཛེས་པ་རྩིས་ལས་འདས། །རྩོམ་པ་ཐམས་ཅད་དོན་ལྡན་འགྱུར། ། བརྩམས་པ་ཁྱོད་ལ་ཕྱག་འཚལ་ལོ། ། བརྩེ་ལྡན་བརྩོན་པས་དཀོན་བརྩེགས་སོགས། ། བརྩོད་(རྩོད་)དུ་མེད་པའི་གསུང་རབ་རྣམས། ། བཀའ་སྩོལ་དངོས་གྲུབ་སྩལ་འོས་ལ། ། སྩལ་(བསྩལ་)བ་ཁྱོད་ལ་ཕྱག་འཚལ་ལོ། ། མཚལ་ལྟར་ལྗགས་དམར་ངོ་མཚར་བའི། ། མཚན་དཔེ་མཚན་ཉིད་ཚང་བས་སྤྲས། ། མཚང་འདྲུ་མཚོན་ཆ་ལེན་པ་སྤངས། ། ཡེ་ཤེས་མཚོ་ཆེན་ཕྱག་འཚལ་ལོ། ། འཚོ་བ་འཚོག་ཆས་བཟང་འཚེ་མེད། ། འཚམ་པར་ཆོས་འཚལ་འཚེད་པ་དང་། ། བརྡེག་འཚོག་སྤངས་ནས་གདུང་འཚོབ་ཕྱིར། ། འཚང་རྒྱའི་ཚུལ་བསྟན་ཕྱག་འཚལ་ལོ། ། དམ་ཆོས་མཛོད་བརྙེས་འགྲོ་ཀུན་ལའང་༑ ༑མཛའ་བོས་བཞིན་དུ་མཛད་པ་མཛེས། ། མཛེ་ནད་མེད་དེ་བྱང་ཆུབ་སེམས༑ ༑འཛག་པ་སྤངས་ལ་ཕྱག་འཚལ་ལོ། ། སྡིག་པ་འཛེམས་ལ་ཐར་པར་འཛེགས༑ ༑འཛུམ་ལྡན་འཛངས་པ་འཛམ་གླིང་འདིར། ། འཐུན་པར་སངས་རྒྱས་ཞེས་འཛེར་བ། ། དེ་ལ་གུས་པས་ཕྱག་འཚལ་ལོ། ། རྫོགས་པའི་སངས་རྒྱས་ཡོན་ཏན་རྫོགས། ། བ་མཆོག་རྫི་དང་རྫུ་འཕྲུལ་ཅན། ། འདུས་བྱས་ཀུན་རྫོབ་རྫ་བུམ་ལྟར༑ ༑འཇིག་པར་སྟོན་ལ་ཕྱག་འཚལ་ལོ། ། རྫིང་སོགས་ཆུ་ནང་གོས་བརྫེས་ནས༑ ༑རྩེ་ཕྱིར་འཇུག་པ་དགག་པར་མཛད། ། སུས་ཀྱང་ཁྱེད་སྟོབས་བརྫི་མི་མངའ༑ ༑བརྫུན་མེད་བསླུ་མེད་ཕྱག་འཚལ་ལོ། །པི་ཝང་ལྟ་བུར་སྙན་པའི་གསུང་། ། ཝ་ཏིའི་ཆུ་བཞིན་ཀུན་ལ་སྙོམས། །ཝ་སོགས་གཅན་གཟན་གདུག་པ་ལའང་། ། ཕན་བདེ་དགོངས་ལ་ཕྱག་འཚལ་ལོ། །ཉེས་ཀུན་གཞོལ་དང་གཞོམ་པ་དང་། ། གདུལ་བྱ་གཞན་དག་གཞུག་པའི་ཕྱིར། ། གཞི་ལྔའི་རྣམ་གཞག་གཞུང་ལས་གསུངས། ། ཆོས་སྐུར་གཞོལ་ལ་ཕྱག་འཚལ་ལོ། ། གཞོང་ཐོགས་ལ་སོགས་ལྷ་གཞོན་ནུའི། ། ལང་ཚོའང་གཞོན་དང་དབང་པོའི་གཞུ། ། ལྟར་གཟིགས་གཞལ་ཡས་ཡོན་ཏན་གྱིས༑ ༑མཚོ་(འཚོ་)ཞིང་གཞེས་ལ་ཕྱག་འཚལ་ལོ། ། གཞང་འབྲུམ་ཞིང་སོགས་གཟུགས་རྣམས་ཀྱང་། ། ཕན་བཞེད་དེ་བཞིན་གཤེགས་པས་གསུངས། ། སྐུ་བཞིའི་དབང་ཕྱུག་བཞེངས་ལ་བཞུགས། ཁྱེད་ལ་རྟག་པར་ཕྱག་འཚལ་ལོ། ། བཞད་གད་སྤངས་ཤིང་རྒྱལ་སྲིད་བཞག། ཐེག་གསུམ་བཞོན་པ་བརྩོན་འགྲུས་ཀྱི༑ ༑ལྕག་གིས་བཞུས་ཤིང་བསྐུལ་ནས་ནི། ། ཐར་པར་བཞུད་ལ་ཕྱག་འཚལ་ལོ། ། ལམ་བདེ་(བདེན་)ཆུ་བརྒལ་གཟིངས་ཤིང་(བཞིན་)གཟིགས། ། གཟུགས་སོགས་གཟུང་འཛིན་གཟོད་ནས་ནི་(ཞི)། ། གཟེགས་ཟན་སོགས་ལའང་གཟུ་བོར་དགོངས༑ ༑གཟི་བརྗིད་ལྡན་ལ་ཕྱག་འཚལ་ལོ། ། གཟིགས་(གཟིག་)སོགས་གཟར་འོས་སེམས་ཅན་དང་། ། གཟའ་དང་གཟེར་གྱིས་གཟིར་ལ་སོགས། ། འགྲོ་བ་གཟུད་ཕྱིར་གཟབས་པའི་ཆོས། ། གསུང་བར་སྟོན་ལ་ཕྱག་འཚལ་ལོ། ། རྡེག་གཟས་སྒོ་(བསྒོ་)བ་རྣ་ལ་གཟོན། ། གཟར་པོར་འཛེག་དང་སྦྱིན་བདག་ལ། ། ཧ་ཅང་གཟན་སོགས་ཉེས་པ་ཀུན། ། སྤང་བྱར་གསུང་ལ་ཕྱག་འཚལ་ལོ། ། བཟར་བུས་དྲངས་པའི་བཟའ་བ་རྣམས། ། ལྷུང་བཟེད་བཟུང་ནས་བཟའ་བར་སྟོན། ། བཟི་བ་མི་མངའ་ཀུན་ནས་བཟང་། ། བཏུད་ཅིང་བཏུད་ཅིང་ཕྱག་འཚལ་ལོ། ། མི་བཟད་སྡུག་བསྔལ་བཟོད་དཀའ་ཡང་། ། བཟོ་སོགས་རིག་པའི་གནས་ལྔ་གསུངས། ཁྱེད་ཀྱི་བཀའ་དྲིན་མི་དྲན་(བརྗེད་)པས། ། བཟེངས་བསྟོད་ཡང་ཡང་ཕྱག་འཚལ་ལོ། ། གཡའ་བྲལ་བཙོ་མ་གསེར་གྱི་མདོག། གཡེམ་དང་གཡེལ་དང་གཡེང་བ་དང་། ། གཡལ་དང་གཡན་པ་གཡོ་སྒྱུ་མེད། ། གཡུང་དྲུང་སྐུ་ལ་ཕྱག་འཚལ་ལོ། ། གཡབ་མོ་གཡོབ་དང་གཡེན་སྤྱོད་(སྤྱོས་)དང་། ། མིག་ནི་གཡས་གཡོན་ཟུར་བལྟ་བཀག། གཡོག་འཁོར་མི་ཕྱེད་ལྡན་ཁྱོད་ལ། ། གཡར་ངོ་ཕྱར་ནས་ཕྱག་འཚལ་ལོ། །གཡོན་ཁྱོད་བལྟམས་ཚེ་ས་གཡོས་ཤིང་། །ཤིང་རྣམས་འབྲས་བུ་གཡུར་ཟར་གྱུར། ། གཡེ་ཐང་རྣམས་ལའང་འབྲུ་བཅུད་འཁྲུངས། ། དཔལ་གཡང་ཆེ་ལྡན་ཕྱག་འཚལ་ལོ། །ཆུ་ཀླུང་གནས་པའི་ཀླུ་རྒྱལ་ནི། །ཀློག་ཆར་ནམ་མཁའི་མཐས་ཀླས་འབེབས། ། ནུས་ལྡན་དེ་ཡང་ཁུང་གླག་ཕྱིར། ཁྱེད་ལ་འདུད་ཅིང་ཕྱག་འཚལ་ལོ། ། གླ་རྩིའི་དྲི་དང་གླུ་གར་དང་། ། གླད་པ་གློ་བ་གླིང་སོགས་ལའང་༑ ༑ཆགས་བྲལ་གླན་ཀ་སྤངས་པ་ཡི། ། གླེགས་བམ་གསུང་ལ་ཕྱག་འཚལ་ལོ༑ ༑བློ་གྲོས་ཆེན་པོས་བླང་དོར་མཁྱེན། །བླ་མ་བློན་པོ་རིན་ཆེན་གྱིས། །མཆོད་འོས་བླུན་ཚེག་མི་མངའ་བས། ། མཁས་མཆོག་ཁྱོད་ལ་ཕྱག་འཚལ་ལོ། ། ལུགས་སུ་བླུག་པའི་སྐུ་བླུས་ནའང་། ། བསམ་པ་དགེ་ན་ཉེས་མེད་གསུང་། ། ཟླ་བ་ཟླུམ་འདྲའི་ཞལ་མངའ་བ། ། ཟློས་བུ་བྲལ་ལ་ཕྱག་འཚལ་ལོ། ཁྱེད་གསུང་བཟླས་ལ་བཟློག་པ་ནི། ། རླུང་སོགས་འབྱུང་བའང་མ་མཆིས་ལ། ། རློམ་སེམས་རྦ་རླབས་རློན་པ་ཡི། ། བླ་མེད་ཁྱོད་ལ་ཕྱག་འཚལ་ལོ། ། རླིག་པ་མེད་ལ་དགེ་སློང་བཀག། དད་ལྡན་རྣམས་ལ་བྱིན་གྱིས་རློབ། ། བྱིན་རླབས་ཐུགས་རྗེས་ཐུགས་བརྒྱ྄ན་པའི༑ ༑སངས་རྒྱས་ཁྱོད་ལ་ཕྱག་འཚལ་ལོ། ། བསོད་སྙོམས་སློང་བའི་སློབ་མ་ལ། ། སླ་མོས་བདུད་རྩི་སོགས་པས་སླད། ། བླ་མེད་དམ་ཆོས་མ་སླད་པར། ། བསླབས་པ་ཁྱོད་ལ་ཕྱག་འཚལ་ལོ། ། བསླབ་གསུམ་ནོར་བུའི་ཏོག་ལྡན་པའི། ། བསྟན་པའི་རྒྱལ་མཚན་ཁྱོད་ཀྱིས་བསླང་། ། བསྟེན་ན་བསླུ་བ་ཡོང་མི་མངའ། ། དེ་ཕྱིར་བཏུད་ནས་ཕྱག་འཚལ་ལོ། ། ཀློ་བུར་ཞེས་པ་རྒྱུ་མེད་ལ། ། གློ་བུར་སྔར་མེད་གསར་བྱུང་ལ། ། བློ་བུར་དྲི་མ་འབྲལ་རུང་དུ། ། གསུང་བ་ཁྱོད་ལ་ཕྱག་འཚལ་ལོ། ། གཤིན་རྗེའི་གཤེད་མས་བཟུང་ནས་ནི། ། ལྕེ་ལ་གཤོལ་གྱིས་གཤོག་པ་ལས། ཁྱེད་ལ་(ལས་)སྐྱབས་གཞན་གཤིས་ལ་མེད། ། བདེ་གཤེགས་ཁྱེད་ལ་ཕྱག་འཚལ་ལོ༑ ༑དྲོད་གཤེར་སྒང་གཤོང་གཤེ་བ་མེད། ། ཕྱི་བཤོལ་བཤང་གཅི་བཤལ་དགོས་མེད༑ ༑བཤས་ཤིང་བཤུས་ནས་བཤིག་ཏུ་མེད། ། རྡོ་རྗེའི་སྐུ་ལ་ཕྱག་འཚལ་ལོ། ། བཤེས་གཉེན་འདབ་བཤོག་མེད་པར་འཕུར། ། ལེགས་བཤད་གསུང་ལ་བཤོས་བཟང་འབུལ། ། སྡིག་ལ་འགྱོད་ནས་འཐོལ་ཞིང་བཤགས། ། ཀུན་ནས་དང་བས་ཕྱག་འཚལ་ལོ། ། སུ་ལ་བུད་མེད་རབ་བྱུང་གནང་། ། གསད་བྱ་གསོད་དང་གསོ་བར་ནུས། ། གསང་སྔགས་གསན་ནས་གསལ་བར་གསུངས། ཁམས་གསུམ་སྒྲོལ་ལ་ཕྱག་འཚལ་ལོ། ། ཀུན་རྫོབ་གསོག་གསོབ་བརྫུན་པར་གསུངས། ། གསུས་པའང་གསེར་མདོག་གསོང་པོར་སྨྲ། ཁྱེད་ལ་གསོན་ནམ་ཤི་བ་ནའང་། ། སྐྱབས་སུ་གསོལ་ཕྱིར་ཕྱག་འཚལ་ལོ། ། བསོད་ནམས་བསགས་ཤིང་བསམ་གཏན་བསྒོམས༑ ༑རྣམ་རྟོག་བསད་ཅིང་སྒྲིབ་གཉིས་བསལ། ། བླ་མ་བསུ་ནས་བསིལ་བ་བསྲོལ། ། བསེར་མ་བསེངས་ལ་ཕྱག་འཚལ་ལོ། ། དབང་པོ་བསྲུངས་ནས་ཉོན་མོངས་བསྲེགས། ། མི་ཤེས་མུན་པ་བསད་པའི་ཕྱིར། ། མཉམ་རྗེས་བསྲེས་པའི་ཉམས་ལེན་གནང་། ། ཚུལ་ཁྲིམས་བསྲུང་ལ་ཕྱག་འཚལ་ལོ། ། ལྷ་ཡི་ལྷ་སོགས་སྐུ་ལྷམ་མེ། ། ལྷན་ནེ་ལྷང་ངེ་ལྷོད་དེར་བཞུགས། ། ལྷོ་སོགས་ཕྱོགས་བཅུར་ཕྲིན་ལས་ནི༑ ༑ལྷུབ་པར་ལྷུན་གྲུབ་ཕྱག་འཚལ་ལོ། ། གཞན་ཡང་བཅད་དང་གཅད་པ་དང་༑ ༑བཞག་དང་གཞག་དང་བཟུང་དང་གཟུང་། ། བསད་དང་གསད་སོགས་འདས་པ་དང་། ། མ་འོངས་དོན་སྟོན་ཕྱག་འཚལ་ལོ། ། བསྒྲུབ་བྱ་སྒྲུབ་བྱེད་བསྒོམ་དང་སྒོམ། ། བརྗོད་རྗོད་དང་བལྟ་ལྟ་(བརྗོད་བྱ་རྗོད་བྱེད་བལྟ་དང་ལྟ)། ། བྱ་བ་དང་ནི་བྱེད་པའི་ཚུལ། ། གསུང་བ་ཁྱོད་ལ་ཕྱག་འཚལ་ལོ། ། སྡེབ་སྦྱོར་བསྟོད་དབྱངས་ཀྱི་ཕྲེང་བ་ལས་སོ་སོར་བཤད་པའི་ལེའུ་སྟེ་གཉིས་པའོ། ། ། །ཚེག་བར་སྔ་མའི་རྣམ་འགྱུར་གྱིས། ། རྗེས་ཀྱི་ཚིག་ཕྲད་ཐོབ་ཚུལ་ཡང་། ཁྱོད་མཐུས་མཁས་པ་རྣམས་ཀྱིས་བསྟན། ། དེ་ཕྱིར་ཁྱེད་ལ་ཕྱག་འཚལ་ལོ། ། ད་བ་ས་ཡི་མཐར་ཀྱི་དང་། ། ག་ངའི་མཐར་ནི་གི་སྦྱར་ཞིང་། ། ན་མ་ར་ལ་གྱི་སྦྱར་བ། ཁྱོད་མཐུར་ཤེས་ལ་ཕྱག་འཚལ་ལོ། ། འ་དང་རྐྱང་པ་འདོགས་ཅན་མཐར། ། འི་སྦྱར་གལ་ཏེ་ཚིགས་བཅད་ཀྱི། ། ཚེག་བར་ཉུང་ན་ཡི་སྦྱར་བ། ཁྱེད་མཐུ་ལགས་ཕྱིར་ཕྱག་འཚལ་ལོ། ། ག་ད་(དང་)བ་ཡི་རྗེས་སུ་ཏུ། ། ང་དང་(ད་)ན་མ་ར་ལ་དུ། ། ས་སུ་བ་(འ་)དང་རྐྱང་པ་དང་། ། འདཽགས་ཅན་ཏུར་(རུར་)གསུང་ཕྱག་འཚལ་ལོ། ། ན་ར་ལ་མཐར་དུ་ཡིན་ཡང་། ། གང་དུ་ད་དྲག་སྦྱར་བ་དེར། ། ཚིག་ཕྲད་ཡི་གི་(གེ་)ཏུ་ཐོབ་པར། ། གསུང་བ་ཁྱོད་ལ་ཕྱག་འཚལ་ལོ། ། ད་ན་ར་ལ་ས་མཐར་ཏེ༑ ༑ག་ང་བ་མ་འ་རྣམས་ལ་(དང་)། ། རྐྱང་པ་འདོགས་ཅན་མཐར་ཏེ་(སྟེ་)ཡང་། ཁྱོད་མཐུས་བྱུང་ལ་ཕྱག་འཚལ་ལོ། ། ག་བ་ས་ཡི་རྗེས་སུ་ཀྱང་། ། ང་ན་མ་འ་ར་ལ་དང་༑ ༑རྐྱང་པ་འདོགས་ཅན་མཐར་ཡང་དུ། ། གསུང་བ་ཁྱོད་ལ་ཕྱག་འཚལ་ལོ། ། རེས་འགའ་རྐྱང་པ་འདོགས་ཅན་མཐར། ། འང་སྦྱར་ཚིགས་བཅད་ཚེག་བར་ཉུངས་(ཉུང་)། ། དེ་ཚེ་ཡང་ཡང་སྦྱར་བར་གསུངས་། ། ཐབས་མཁས་ཁྱོད་ལ་ཕྱག་མཚལ་ལོ། ། ག་ད་བ་ཅིང་ས་མཐར་ཤིང་། ། ང་ན་མ་འ་ར་ལ་དང་། ། རྐྱང་པ་འདོགས་ཅན་རྣམས་ལ་ཞིང་། ། སྦྱོར་བར་བསྟན་ལ་ཕྱག་འཚལ་ལོ། ། ག་ད་བ་ཅེས་ང་དང་ན། ། མ་འ་ར་ལ་ས་རྣམས་དང་། ། རྐྱང་པ་འདོགས་ཅན་མཐར་ཞེས་ནི༑ ༑འཐད་པར་གསུངས་ལ་ཕྱག་འཚལ་ལོ། ། ག་ད་བ་དང་རྐྱང་པ་ཅིག། ང་ན་མ་འ་ར་ལ་དང་། ། འདོགས་ཅན་ཞིག་སྟེ་ས་མཐར་ཤིག། ཐུགས་རྗེས་བྱུང་ལ་ཕྱག་འཚལ་ལོ། ། ན་ར་ལ་རྗེས་ཞིག་ཡིན་ཡང་། ། གང་དུ་ད་དྲག་སྦྱར་བའི་ས། ། ཅིང་ཞེས་གཅིག་ཏུ་འཐོབ་པར་གསུངས། ། སྨྲ་མཁས་ཁྱོད་ལ་ཕྱག་འཚལ་ལོ། ། ག་ད་བ་མཐར་ཅེ་ན་དང་། ། ས་མཐར་ཤེ་ན་ང་ན་མ། ། འ་ར་ལ་དང་རྐྱང་འདོགས་ཅན༑ ༑ཞེ་ན་གསུང་ལ་ཕྱག་འཚལ་ལོ། ། ག་ད་བ་ནའི་(སའི་)ངེས་པར་པ། ། ང་ན་མ་འ་ར་ལ་དང་། ། རྐྱང་པ་འདོགས་ཅན་མཐར་ས་(པ་)དང་། ། བ་ཡི་ཁྱད་གསུང་ཕྱག་འཚལ་ལོ། ། དྲི་བའི་སྐབས་ཀྱི་མཐར་(མཐའ་)བརྟེན་ལ། ། མ་སྦྱར་ད་དྲག་ཅན་ལ་ཏམ། ། རྐྱང་པ་འདོགས་ཅན་འམ་སྦྱར་བ། ། འཐད་པར་བཞེད་ལ་ཕྱག་འཚལ་ལོ། ། རྫོགས་ཚིག་སྐབས་སུ་མཐར་(མཐའ་)བརྟེན་ལ། ། ན་རོ་སྦྱར་བྱ་དེ་ལྟར་ནའང་། ། ད་དྲག་ཅན་ལ་ཏོ་སྦྱར་བ། ། རིགས་པར་གསུང་ལ་ཕྱག་འཚལ་ལོ། ། རྫོགས་ཚིག་འདོགས་ཅན་རྐྱང་པའི་མཐར། ། འོ་སྦྱར་དེ་ལྟར་མཐའ་རུ་ནི། ། ཤད་དང་ཚེག་གི་འཇུག་ཚུལ་ཡང་། །རྟོགས་བྱར་གསུང་ལ་ཕྱག་འཚལ་ལོ། །གཞན་ཡང་མཁས་པས་བརྟགས་ནས་ནི། །བརྗོད་པ་བདེ་བའི་རྗོད་བྱེད་ཀྱིས། །ཆོས་དོན་བསྟན་པར་རྟོགས་བྱ་བ། ཁྱོད་མཐུར་རྟོགས་ནས་ཕྱག་འཚལ་ལོ། །མདོར་ན་མཐའ་འཁོབ་བོད་ཡུལ་འདིར། །ཐེག་གསུམ་དམ་ཆོས་དར་བ་འདི། ། ཐུབ་དབང་ཁྱེད་ཀྱི་མཐུ་ཡིན་ཕྱིར། ། བཀའ་དྲིན་དྲན་པས་ཕྱག་འཚལ་ལོ། ། སྡེབ་སྦྱོར་བསྟོད་དབྱངས་ཀྱི་ཕྲེང་བ་ལས། ཚིག་གི་ཕྲད་ཀྱི་ལེའུ་སྟེ་གསུམ་པའོ། ། ། །དེ་ལྟར་ཐུབ་དབང་བསྟོད་པ་ལས། ། བྱུང་བའི་དགེ་བ་གང་ཐོབ་དེས། ། མཁའ་ཁྱབ་འགྲོ་བ་མ་ལུས་རྣམས། ། བསྟོད་འོས་སངས་རྒྱས་མྱུར་ཐོབ་ཤོག། བཅོམ་ལྡན་འདས་ལ་བསྟོད་པ་སྡེབ་སྦྱོར་གྱི་བསྟན་བཅོས། བསྟོད་དབྱངས་ཀྱི་ཕྲེང་བ་ཞེས་བྱ་བ་འདི་ནི།  སྐད་གཉིས་ཀྱི་བརྡའ་(བརྡ་)ལ་བློའི་སྣང་བ་ཐོབ་པ། ཨཱ་ནནྟ་དྷྭ་ཛ་ལ་མཁས་པ་ཆེན་པོ་བསོད་ནམས་གྲགས་དང་། དགེ་སློང་བཀྲ་ཤིས་བདེ་ལེགས་ཀྱིས་ཡང་དང་ཡང་དུ་གསོལ་བ་བཏབ་ནས། ཆོས་གནས་ཆེན་པོ་དཔལ་ལྡན་ས་སྐྱར་སྦྱར་བའོ། ། འདིས་བསྟན་པ་དང་སེམས་ཅན་ལ་ཕན་ཐོགས་པར་གྱུར་ཅིག། ། །འདིའི་ནང་གི་སྔོན་གྱི་འབྲི་སྲོལ་རྣམས་རང་སོར་བཞག ཐེ་ཚོམ་དཔྱད་པར་འོས་པ་རྣམས་དང་། ཡི་གེ་བས་ནོར་བ་ཡིན་ངེས་རྣམས་ཀྱང་། བཅོས་ཐལ་མ་བྱས་པར་གུག་རྟགས་ནང་དུ་བཀོད་དེ་ཞུ་དག་བྱས་ཡོད། འོན་ཀྱང་མ་ཡིག་གཅིག་ལས་མེད་ཕྱིར་ཚིག་རྐང་ཆད་པ་རྣམས་སྐབས་སོ་སོར་དོགས་སློང་མཆན་ཆུང་འགོད་པ་ལས་བྱ་ཐབས་མ་བྱུང་བས། རྗེས་སུ་མ་དཔེ་དག་པ་འབྱོར་ཚེ་གསབ་འབྲི་དགོས་པ་དོན་གཉེར་ཅན་རྣམས་ཀྱིས་དགོངས་པར་མཛོད། ། ། །